สรุปภาวะตลาดต่างประเทศ ประจำวันที่ 29 ต.ค. 2562
สรุปภาวะตลาดต่างประเทศ ประจำวันที่ 29 ต.ค. 2562
สรุปภาวะตลาดต่างประเทศ ประจำวันที่ 29 ต.ค. 2562
30 ต.ค. 2562

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (29 ต.ค.) เนื่องจากนักลงทุนวิตกกังวลเกี่ยวรายงานข่าวที่ว่า ประธานาธิบดีโดนัลด์ ทรัมป์แห่งสหรัฐ และประธานาธิบดีสี จิ้นผิงของจีน อาจไม่มีการลงนามในข้อตกลงการค้าเฟสแรกในการประชุมกลุ่มความร่วมมือทางเศรษฐกิจเอเชีย-แปซิฟิก (เอเปค) ที่ประเทศชิลีในเดือนหน้า ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) ในวันนี้ตามเวลาสหรัฐ
ดัชนีเฉลี่ยอุตสาหกรรมดาวโจนส์ปิดที่ 27,071.42 จุด ลดลง 19.30 จุด หรือ -0.07% ขณะที่ดัชนี S&amp;P500 ปิดที่ 3,036.89 จุด ลดลง 2.53 จุด หรือ -0.08% ส่วนดัชนี Nasdaq ปิดที่ 8,276.85 จุด ลดลง 49.13 จุด หรือ -0.59%
 
ตลาดหุ้นยุโรปปิดลดลงเมื่อคืนนี้ (29 ต.ค.) โดยถูกกดดันจากการเปิดเผยผลประกอบการที่น่าผิดหวังของบริษัทจดทะเบียนในยุโรป ขณะที่นักลงทุนมุ่งความสนใจไปที่การประชุมกำหนดนโยบายการเงินของธนาคารกลางสหรัฐ (เฟด) ในวันอังคารและพุธนี้
ดัชนี Stoxx Europe 600 ลดลง 0.16% ปิดที่ 398.37 จุด
ดัชนี DAX ตลาดหุ้นเยอรมันปิดที่ 12,939.62 จุด ลดลง 2.09 จุด หรือ -0.02% และ ดัชนี FTSE 100 ตลาดหุ้นลอนดอนปิดที่ 7,306.26 จุด ลดลง 25.02 จุด หรือ -0.34% ขณะที่ ดัชนี CAC-40 ตลาดหุ้นฝรั่งเศสปิดที่ 5,740.14 จุด เพิ่มขึ้น 9.58 จุด หรือ +0.17%
 
ตลาดหุ้นลอนดอนปิดปรับตัวลงเมื่อคืนนี้ (29 ต.ค.) เนื่องจากแนวโน้มการจัดเลือกตั้งทั่วไปในอังกฤษในเดือนธ.ค.ทำให้นักลงทุนระมัดระวังในการซื้อขายหุ้น และนักลงทุนยังคงจับตาผลการประชุมนโยบายการเงินของธนาคารกลางสหรัฐ (เฟด) ในวันอังคารและพุธนี้ ขณะที่การร่วงลงของหุ้นบีพีถ่วงตลาดลงด้วย
ดัชนี FTSE 100 ตลาดหุ้นลอนดอนปิดที่ 7,306.26 จุด ลดลง 25.02 จุด หรือ -0.34%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (29 ต.ค.) หลังจากผลสำรวจความเห็นของนักวิเคราะห์ระบุว่า สต็อกน้ำมันดิบรายสัปดาห์ของสหรัฐมีแนวโน้มเพิ่มขึ้น อย่างไรก็ดี การอ่อนค่าของสกุลเงินดอลลาร์ช่วยให้สัญญาน้ำมันดิบ WTI ปรับตัวลงไม่มากนัก
สัญญาน้ำมันดิบ WTI ส่งมอบเดือนธ.ค. ลดลง 27 เซนต์ หรือ 0.5% ปิดที่ 55.54 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. เพิ่มขึ้น 2 เซนต์ หรือ 0.03% ปิดที่ 61.59 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (29 ต.ค.) โดยได้รับปัจจัยกดดันจากคำสั่งขายทำกำไร รวมทั้งรายงานที่ว่า ความต้องการทองคำในช่วงเทศกาลทิวาลีของอินเดียปรับตัวลดลง ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) ซึ่งจะเสร็จสิ้นในวันนี้ตามเวลาสหรัฐ
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 5.1 ดอลลาร์ หรือ 0.34% ปิดที่ 1,490.7 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 4.5 เซนต์ หรือ 0.25% ปิดที่ 17.831 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 6.1 ดอลลาร์ หรือ 0.66% ปิดที่ 925.1 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 24.20 ดอลลาร์ หรือ 1.4% ปิดที่ 1,755.10 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (29 ต.ค.) ก่อนที่นักลงทุนจะรู้ผลการประชุมนโยบายการเงินของธนาคารกลางสหรัฐ (เฟด) ในวันนี้ตามเวลาสหรัฐ นอกจากนี้ นักลงทุนยังจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึงผลิตภัณฑ์มวลรวมภายในประเทศ (GDP) ไตรมาส 3 และตัวเลขจ้างงานนอกภาคเกษตรประจำเดือนต.ค.
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 108.81 เยน จากระดับ 109.01 เยน และอ่อนค่าเมื่อเทียบกับฟรังก์สวิส ที่ระดับ 0.9937 ฟรังก์ จากระดับ 0.9948 ฟรังก์ แต่หากเทียบกับดอลลาร์แคนาดา ดอลลาร์สหรัฐแข็งค่าขึ้นสู่ระดับ 1.3088 ดอลลาร์แคนาดา จากระดับ 1.3054 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1110 ดอลลาร์ จากระดับ 1.1097 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2861 ดอลลาร์ จากระดับ 1.2855 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6865 ดอลลาร์สหรัฐ จากระดับ 0.6837 ดอลลาร์สหรัฐ